ÚRAD VLÁDY
 SLOVENSKEJ REPUBLIKY
      sekcia vládnej legislatívy				

     Na rokovanie vlády SR
	     dňa 7. júna 2006
	     K materiálu č.8772/2006
	     K bodu č.25 

	S T A N O V I S K O

              k návrhu nariadenia vlády Slovenskej republiky, ktorým sa mení nariadenie vlády Českej a Slovenskej Federatívnej Republiky č.578/1990 Zb. o úprave osobitných požitkov poskytovaných duchovným cirkví a náboženských spoločností v znení neskorších predpisov
________________________________________________________________

	       I

Návrh  predmetného nariadenia vlády predkladá minister kultúry R. Chmel mimo Plánu legislatívnych úloh vlády SR na rok 2006 na základe splnomocnenia obsiahnutého v § 3 ods. 2 zákona č.218/1949 Zb. v znení zákona č.467/2005 Z.z.
Uvedené ustanovenie zákona ustanovuje, že základný plat sa v príslušnom roku zvýši o rovnaké percento a v rovnakom termíne, ako sa zvýši základná stupnica platových taríf zamestnancov pri výkone práce vo verejnom záujme podľa osobitného predpisu s odkazom na zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov.
Dňa 16. novembra 2005 bola uzatvorená Kolektívna zmluva vyššieho stupňa na rok 2006 pre zamestnávateľov, ktorí pri odmeňovaní postupujú podľa cit. zákona a podľa ktorej sa od 1. júla 2006 zvyšujú príslušné platové tarify o 6%. V nadväznosti na uvedené sa rovnakým spôsobom a v rovnakom termíne zvyšujú základné platy duchovných cirkví, na ktoré je potrebný finančný príspevok zo štátneho rozpočtu.  
Návrh nariadenia vlády nemá vplyv na zamestnanosť a tvorbu pracovných miest, ani dopad na životné prostredie. Finančné krytie z hľadiska štátneho rozpočtu je zabezpečené zákonom č. 655/2005 Z. z. o štátnom rozpočte na rok 2006. Dopad na štátny rozpočet je vyčíslený v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie. Materiál bol predložený na medzirezortné pripomienkové konanie a na rokovanie vlády sa predkladá bez rozporov.
	II

	Legislatívna rada vlády SR  prerokovala návrh predmetného nariadenia vlády na svojich zasadnutiach 30. mája a 6. júna 2006 a odporučila  návrh nariadenia vlády predložiť vláde na schválenie. Do budúcnosti však odporučila   pri riešení tejto problematiky už nenovelizovať nariadenie vlády Českej a Slovenskej Federatívnej Republiky, ale prijať nové nariadenie vlády Slovenskej republiky.

III

	Sekcia vládnej legislatívy Úradu vlády SR odporúča návrh nariadenia vlády  s ch v á l i ť v predloženom znení.  

Bratislava 6. júna 2006
Vypracovala: J. Fischerová
	Štefan  G r m a n
	generálny riaditeľ
   sekcie vládnej legislatívy